KOMISIJOS ĮGYVENDINIMO REGLAMENTAS (ES) 2022/1941

2022 m. spalio 13 d.

dėl draudimo įvežti, vežti, laikyti, dauginti ar išleisti tam tikrus kenkėjus pagal Europos Parlamento ir Tarybos reglamento (ES) 2016/2031 30 straipsnio 1 dalį

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 30 straipsnio 1 dalį,

kadangi:

(1) 2021 m. kelios valstybės narės pranešė Komisijai apie oficialiai patvirtintą trečiųjų šalių kilmės augalų, augalinių produktų ir kitų objektų, kurie nėra įtraukti į Sąjungos karantininių kenkėjų, saugomų zonų karantininių kenkėjų arba Sąjungos reguliuojamų nekarantininių kenkėjų sąrašą pagal Komisijos įgyvendinimo reglamentą (ES) 2019/2072 (2) ir nereglamentuojami pagal Reglamento (ES) 2016/2031 30 straipsnio 1 dalį, buvimą siuntose;

(2) remdamasi kompetentingų institucijų ir organizacijų iki šiol atliktų preliminarių rizikos vertinimų arba rizikos analizių duomenimis, Komisija daro išvadą, kad tie kenkėjai atitinka Reglamento (ES) 2016/2031 I priedo 3 skirsnio 2 poskirsnyje nustatytus kriterijus;

(3) Chloridea virescens, Leucinodes orbonalis, Leucinodes pseudorbonalis, Resseliella citrifrugis ir Spodoptera ornithogalli yra tarp kenkėjų, dėl kurių kompetentingos institucijos ėmėsi veiksmų pagal Reglamento (ES) 2016/2031 29 straipsnio 1 dalį. Tie kenkėjai buvo kelis kartus sulaikyti prie Sąjungos sienų ir apie jų buvimą Sąjungos teritorijoje nėra žinoma;

(4) Nyderlandai Sąjungos teritorijoje atliko preliminarų Chloridea virescens rizikos vertinimą (3) ir kenkėjų rizikos analizę dėl amerikinių Spodoptera rūšių, įskaitant Spodoptera ornithogalli (4). Abiejuose dokumentuose daroma išvada, kad tie kenkėjai Sąjungos teritorijoje atitinka Reglamento (ES) 2016/2031 I priedo 1 skirsnyje nustatytus karantininiams kenkėjams taikomus kriterijus. Tačiau, siekiant pagrįsti jų įtraukimą į Įgyvendinimo reglamento (ES) 2019/2072 II priedą, reikia atlikti papildomą rizikos vertinimą;

(5) remiantis Europos maisto saugos tarnybos (toliau – Tarnyba) nustatytomis kategorijomis dėl Leucinodes orbonalis (5) ir Leucinodes pseudorbonalis (6), tie kenkėjai Sąjungos teritorijoje atitinka Reglamento (ES) 2016/2031 I priedo 1 skirsnyje nustatytus karantininiams kenkėjams taikomus kriterijus. Tačiau buvo atkreiptas dėmesys į neaiškumus dėl jų poveikio keičiantis klimato sąlygoms. Šiuo metu atliekamas tolesnis tinkamumo klimato požiūriu vertinimas, klimato kaitos poveikio tų kenkėjų įsitvirtinimui Sąjungoje ir jų vėlesnio poveikio vertinimas;

(6) remiantis Tarnybos nustatytomis kategorijomis dėl Resseliella citrifrugis (7), tie kenkėjai Sąjungos teritorijoje atitinka Reglamento (ES) 2016/2031 I priedo 1 skirsnyje nustatytus karantininiams kenkėjams taikomus kriterijus. Šiuo metu atliekamas tolesnis šio kenkėjo patekimo į rinką ir jo plitimo kelių rizikos vertinimas;

(7) tie kenkėjai Sąjungos pasienyje buvo sulaikomi kelis kartus ir didelis jų augalų šeimininkų kiekis toliau importuojamas iš šalių, kuriose, kaip žinoma, yra tų kenkėjų, nors jie kelia didelę fitosanitarinę riziką Sąjungos teritorijai. Todėl manoma, kad kyla neišvengiamas šių kenkėjų patekimo į Sąjungos teritoriją pavojus. Todėl tikslinga imtis laikino draudimo juos įvežti į Sąjungą priemonės, kol bus atlikta išsami jų rizikos analizė; dėl tų kenkėjų taip pat turėtų būti atliekami rizika grindžiami tyrimai, susiję su jų požymiais ar simptomais, kaip nustatyta Reglamento (ES) 2016/2031 22 straipsnio 1 dalyje;

(8) šis reglamentas turėtų būti taikomas pakankamai ilgai, kad būtų galima užbaigti tuos rizikos vertinimus ir analizes;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Kenkėjų uždraudimas Priede išvardyti kenkėjai negali būti įvežami į Sąjungos teritoriją ar vežami joje, arba laikomi, dauginami arba išleidžiami Sąjungos teritorijoje.

2 straipsnis Įsigaliojimas ir taikymas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas iki 2027 m. gegužės 31 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. spalio 13 d. Komisijos vardu Pirmininkė Ursula VON DER LEYEN

(1) 2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (OL L 317, 2016 11 23, p. 4).

(2) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(3) Quickscan Chloridea virescens | Publication | NVWA-English.

(4) American Spodoptera species risk assessment | Publication | NVWA-English.

(5) EFSA PLH Panel (EFSA augalų sveikatos mokslinė grupė). Scientific Opinion on the pest categorisation of Leucinodes orbonalis. EFSA Journal 2021;19(11):6890, 28 p. https://doi.org/10.2903/j.efsa.2021.6890.

(6) EFSA PLH Panel (EFSA augalų sveikatos mokslinė grupė). Scientific Opinion on the pest categorisation of Leucinodes pseudorbonalis. EFSA Journal 2021;19(11):6889, 21 p. https://doi.org/10.2903/j.efsa.2021.6889.

(7) EFSA PLH Panel (EFSA augalų sveikatos mokslinė grupė). Scientific Opinion on the pest categorisation of Resseliella citrifrugis. EFSA Journal 2021;19(8):6802, 19 p. https://doi.org/10.2903/j.efsa.2021.6802.